অনলাইন ডেস্ক
বরিশালে বিসিএস ডিজিটাল মেলা শুরু
বাংলাদেশ কম্পিউটার সমিতির (বিসিএস) উদ্যোগে আজ বুধবার দুপুরে বরিশালের একে ইনস্টিটিউশনে শুরু হয়েছে ‘বিসিএস ডিজিটাল এক্সপো বরিশাল ২০১৭’। ১৫ জানুয়ারি পর্যন্ত তথ্যপ্রযুক্তির এই প্রদর্শনী চলবে। মেলার প্রবেশমূল্য ১০ টাকা। শিক্ষার্থীরা পরিচয়পত্র দেখিয়ে মেলায় বিনা মূল্যে প্রবেশ করতে পারবে। প্রদর্শনীতে ৫০টি প্রতিষ্ঠানের ৬০টি স্টল ও ৫টি প্যাভিলিয়ন রয়েছে। প্রতিদিন বেলা ১১টা থেকে রাত ৯টা পর্যন্ত প্রদর্শনী চলবে।বিসিএসের এক বিজ্ঞপ্তিতে বলা হয়েছে, দুপুরে মেলার লোগো উন্মোচন করেন বরিশাল-২ আসনের সাংসদ তালুকদার মোহাম্মদ ইউনুস। অনুষ্ঠানে বিশেষ অতিথি ছিলেন বরিশালের জেলা প্রশাসক গাজি মো. সাইফুজ্জামান, বিএমপির পুলিশ কমিশনার এস এম রুহুল আমীন, বরিশাল চেম্বার অব কমার্স অ্যান্ড ইন্ডাস্ট্রিজের সভাপতি সাইদুর রহমান প্রমুখ।বরিশালের জেলা প্রশাসক গাজি মো. সাইফুজ্জামান বলেন, ‘বাংলাদেশ বিশ্বের সঙ্গে তাল মিলিয়ে প্রযুক্তিতে এগিয়ে যাচ্ছে। উন্নতমানের প্রযুক্তির পথিকৃৎ হতে বরিশাল পরিণত হবে সিলিকন ভ্যালিতে।’ বিজ্ঞপ্তি।